Tagasivõtmistasu võrra vähendatakse osakute müümisel nende hinda investori jaoks. Näiteks kui osaku NAV on 10 krooni ja tagasivõtmistasu on 2%, saab investor osakute mahamüümisel fondilt iga osaku eest 9,80 krooni. Teenustasu võtmine fondist väljumisel või sinna sisenemisel peaks motiveerima investorit kasutama pikemat investeerimis­horisonti, seetõttu rakendatakse kõrgemaid tasusid tihtipeale just suurema riskiga fondides, et vältida spekuleerivate investorite kiiret sisse-välja liikumist, mis võiks sundida fondijuhti osakute tagasivõtmiseks müüma aktsiaid ebasobival hetkel ja mõju­tada nii kogu portfelli tootlust. Seevastu likviidsusfondides, mis ongi mõeldud lühi­ajaliseks raha paigu­tamiseks, on tehingutega seotud kulud tavaliselt märksa väiksemad. Mõne fondi puhul võib kõrge tagasivõtmistasu (back-end load) kehtida ka ainult investeeringu esimestel aastatel ja pikaajalist investorit need tasud ei sega.